Inicio/Sanidade/Segundo brote de Covid-19 en Galicia, na Mariña lucense
Ata o momento, detectáronse 8 casos positivos en coronavirus en Xove, segundo Sanidade. Todos eles pertencen ao círculo familiar no que se rexistrou o primeiro caso
A Consellería de Sanidade informaba onte de que a Plataforma de Vixilancia e Control Epidemiolóxica e os Servizos de Medicina Preventiva e Saúde Pública do Sergas detectaba a aparición dun brote de coronavirus na comarca de A Mariña, o segundo en Galicia tras o da comarca do Barbanza. En concreto, ata o momento, detectáronse 8 casos positivos en coronavirus no Concello de Xove. Todos eles pertencen ao círculo familiar no que se rexistrou o primeiro caso.
“Trátase, pois, dun brote familiar de infección por Covid-19 que se detectou o mércores pola tarde no Concello de Xove. A partir desta confirmación, fíxose un rastrexo e analizáronse todos os contactos da persoa afectada. Ata o momento, mediante as probas realizadas, confírmase a existencia de 8 positivos en Covid-19 (incluído o caso inicial), 4 negativos e 25 máis pendentes de resultado”, segundo informa Sanidade.
Desde o momento no que o Sergas detectou o primeiro positivo do foco identificado, na tarde do mércores, activouse o protocolo de seguimento e realizáronse as probas PCR a todos os contactos estreitos deste positivo.
Neste momento, dos oito casos positivos a maioría son asintomáticos, agás dous que presentan sintomatoloxía de carácter leve, máis teñen a obriga de gardar corentena durante 14 días. Do mesmo xeito, as persoas cuxas probas deron resultado negativo permanecerán en seguimento no seu domicilio, asesorados pola Plataforma de Vixilancia Epidemiolóxica e os Servizos de Medicina Preventiva e Saúde Pública do Sergas. Ningún afectado tivo que ser hospitalizado. A Consellería de Sanidade leva rastrexado ata o momento a unhas 40 persoas relacionadas con este brote familiar e séguense a investigar posibles contactos.
Dende o Sergas destacan “o correcto funcionamento dos protocolos de vixilancia e control e lembrar á cidadanía a necesidade de continuar a aplicar as medidas hixiénico-sanitarias establecidas desde o inicio da pandemia do coronavirus, poñendo especial énfase na necesidade de empregar sempre as máscaras, naqueles espazos onde non é posible gardar a distancia de seguridade social”.
barbanza brote consellería coronavirus covid epidemiolóxica marina plataforma sanidade vixilancia xove